Document ID: 32004D0813

32004D0813
L 387/1
JURNALUL OFÍCIAL AL UNIUNII EUROPENE
DECIZIA COMISIEI
din 7 decembrie 2004
de adoptare, în temeiul Directivei 92/43/CEE a Consiliului, a listei siturilor de importanță comunitară pentru regiunea biogeografică atlantică
[notificată cu numărul C(2004) 4032]
(2004/813/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale și a speciilor de faună și floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică atlantică menționată la articolul 1 litera (c) punctul (iii) din Directiva 92/43/CEE cuprinde în întregime teritoriul Irlandei, al Țărilor de Jos și al Regatului Unit și parțial teritoriul Belgiei, Danemarcei, Franței, Germaniei, Portugaliei și Spaniei, astfel cum se prevede în harta biogeografică aprobată la 23 octombrie 2000 de către Comitetul privind habitatele, instituit în temeiul articolului 20 din respectiva directivă.
(2)
Pentru regiunea respectivă, listele cu siturile propuse ca situri de importanță comunitară, în sensul articolului 1 din Directiva 92/43/CEE, au fost comunicate Comisiei între martie 2002 și iulie 2004, de către statele membre interesate, în conformitate cu dispozițiile articolului 4 alineatul (1) din directivă.
(3)
Listele cu siturile propuse au fost însoțite de informații privind fiecare sit, înaintate în formatul stabilit de Decizia 97/266/CE a Comisiei din 18 decembrie 1996 privind formularul-tip pentru siturile propuse ca situri Natura 2000 (2).
(4)
Informațiile respective includ harta cea mai recentă și definitivă a sitului, transmisă de statul membru în cauză, numele, localizarea și întinderea sitului, precum și datele rezultate din aplicarea criteriilor prevăzute de anexa III la Directiva 92/43/CEE.
(5)
Pe baza listei provizorii stabilite de Comisie în acord cu fiecare dintre statele membre interesate, listă care identifică și siturile care găzduiesc tipuri de habitate naturale prioritare sau specii prioritare, trebuie adoptată o listă a siturilor alese ca situri de importanță comunitară.
(6)
Cunoștințele privind existența și distribuția tipurilor de habitate naturale sunt în permanentă evoluție, ca rezultat al controlului prevăzut la articolul 11 din Directiva 92/43/CEE. Prin urmare, evaluarea și selectarea siturilor la nivel comunitar a fost efectuată pe baza celor mai bune informații disponibile în prezent.
(7)
În conformitate cu jurisprudența constantă a Curții de Justiție a Comunităților Europene, pentru „a întocmi un proiect de listă a siturilor de importanță comunitară, în măsură să conducă la crearea unei rețele ecologice europene coerente a zonelor speciale de conservare, Comisia trebuie să dispună de un inventar exhaustiv al siturilor care prezintă, la nivel național, un interes ecologic relevant din punctul de vedere al obiectivului de conservare a habitatelor naturale, precum și a speciilor de faună și floră sălbatică, urmărit de directivă. […] Numai în felul acesta se poate atinge obiectivul prevăzut la articolul 3 alineatul (1) primul paragraf din directivă, de menținere sau de readucere la un stadiu corespunzător de conservare în aria lor de extindere naturală a tipurilor de habitate naturale și a habitatelor speciilor respective, care se poate situa de ambele părți ale uneia sau mai multor frontiere interioare ale Comunității (3).”
(8)
Pe baza informațiilor disponibile și a evaluărilor comune efectuate în cadrul seminarelor de biogeografie, pregătite de Centrul tematic european pentru protecția naturii și biodiversitate, precum și a întâlnirilor bilaterale desfășurate cu statele membre, anumite state membre nu au propus suficiente situri pentru a îndeplini cerințele prevăzute de Directiva 92/43/CEE pentru anumite tipuri de habitate sau de specii. În consecință, pentru aceste tipuri de habitate și specii menționate în anexa 2 la prezenta decizie, nu se poate afirma că rețeaua este completă. Cu toate acestea, ținând seama de timpul necesar pentru primirea informațiilor și pentru obținerea unui acord cu statele membre, Comisia consideră oportun să se adopte o listă inițială a siturilor, care va trebui modificată în conformitate cu dispozițiile articolului 4 din Directiva 92/43/CEE în ceea ce privește tipurile de habitate și speciile menționate în anexa 2 la prezenta decizie, pentru care statele membre menționate nu au propus suficiente situri în conformitate cu cerințele Directivei 92/43/CEE.
(9)
Întrucât cunoștințele privind existența și distribuția tipurilor naturale de habitate din anexa I și a speciilor din anexa II la respectiva directivă sunt incomplete, atât în ceea ce privește apele marine teritoriale, cât și zonele din afara apelor teritoriale de sub jurisdicția națională, nu se poate considera că rețeaua este completă sau incompletă în această privință. Speciile și tipurile de habitate relevante sunt prevăzute în anexa 3 la prezenta decizie. În consecință, Comisia consideră că lista inițială va fi revizuită, după caz, pentru diferitele tipuri de habitate și specii menționate în anexa 3 la prezenta decizie, în conformitate cu dispozițiile articolului 4 din Directiva 92/43/CEE.
(10)
Anexa 3 la prezenta decizie prevede și celelalte tipuri de habitate din anexa I și specii din anexa II la respectiva directivă, care fac obiectul unei examinări științifice.
(11)
Măsurile prevăzute de prezenta decizie sunt în conformitate cu avizul Comitetului pentru habitate,
ADOPTĂ PREZENTA DECIZIE:
Articolul 1
Lista prevăzută în anexa 1 la prezenta decizie constituie lista inițială a siturilor de importanță comunitară pentru regiunea biogeografică atlantică, în conformitate cu dispozițiile articolului 4 alineatul (2) al treilea paragraf din Directiva 92/43/CEE.
Lista în cauză trebuie revizuită, ținând seama de viitoarele propuneri ale statelor membre în conformitate cu articolul 4 din Directiva 92/43/CEE pentru anumite tipuri de habitate și specii, menționate în anexa 2 și anexa 3 la prezenta decizie.
Articolul 2
Prezenta decizie se adresează statelor membre.
Adoptată la Bruxelles, 7 decembrie 2004.

Labels: 12
18
20